
ΔΕΛΤΙΟ ΤΥΠΟΥ
9 Νοεμβρίου 2022

Με μεγάλη συμμετοχή παρουσιάστηκε το βιβλίο ‘‘Χωρίς βαλίτσα’’
(συλλογή διηγημάτων) του Γιώργου Παληγεώργου 

Οι Πατρινοί που γέμισαν την αίθουσα εκδηλώσεων του Επιμελητηρίου Αχαΐας, απόλαυσαν με συγκίνηση την παρουσίαση του βιβλίου (συλλογή διηγημάτων) ΧΩΡΙΣ ΒΑΛΙΤΣΑ του Γιώργου Παληγεώργου, που οργάνωσαν οι Εκδόσεις Άπαρσις, το Οικονομικό Επιμελητήριο Βορειοδυτικής Πελοποννήσου & Δυτικής Ελλάδας και η Εταιρεία Κοινωνικής Δράσης & Πολιτισμού ΚΟΙΝΟ_ΤΟΠΙΑ, προχθές Δευτέρα 7 Νοέμβρη 2022, στην Πάτρα. 
Η μεστή λογοτεχνική εισήγηση, οι ιδιαίτερες αναγνώσεις-αποδόσεις αποσπασμάτων του βιβλίου και το αισθαντικό τραγούδι «Ο Γιάννος κι η Παγώνα», έδωσαν την ευκαιρία στους παρευρεθέντες Πατρινούς να ταξιδέψουν στο χρόνο, να συγκινηθούν, να χαρούν, να αναστοχαστούν, να ανανεώσουν τη σχέση τους με τη λογοτεχνία και το βιβλίο και να χειροκροτήσουν τους συντελεστές της παρουσίασης και το συγγραφέα.
Ο Γιώργος Παληγεώργος στην ομιλία του αναφέρθηκε στην πολύ δύσκολη εποχή, για την Ελλάδα και την ανθρωπότητα, που έρχεται το βιβλίο του, στην ήττα των ανθρωπιστικών αξιών και ιδεών αλλά και στην ανάγκη να παραχθεί μια νέα αισιοδοξία. Να γράψουμε τη νέα σελίδα στο βιβλίο του κόσμου είπε χαρακτηριστικά, κλείνοντας την παρέμβασή του, δίνοντας έναυσμα για ψυχική και πνευματική ανάταση.
Το βιβλίο παρουσίασε η Αλέκα Ράπτη – Εκπαιδευτικός, Εμψυχώτρια η οποία μεταξύ άλλων ανέφερε ‘‘Χωρίς βαλίτσα’’ Ένα βιβλίο, νόστος γλυκύς, ένα μοίρασμα, ταξίδι, αιώνια επιστροφή στα φτερουγίσματα της παιδικής αθωότητας. <<Τα παιδικά σου χρόνια σε περιμένουν σε διάφορες γωνιές>> γράφει ο Ρίτσος. ‘‘Χωρίς βαλίτσα’’ ο τίτλος, αλλά ο συγγραφέας ταξιδεύει με ναύλα τα άυλα τιμαλφή της ψυχής και της μνήμης του. Το βιβλίο είναι μια διαχρονική οδοιπορία βιωμένης ζωής, όπου περιγράφονται μέσα σε 80 διηγήσεις πράγματα και γεγονότα του καιρού του. Κοινωνικά, πολιτικά, ιστορικά καθώς και ηθογραφικά, λαογραφικά στοιχεία του γενέθλιου χωριού του «Μαχαλά» δοσμένα με φιλοσοφικό στοχασμό και έντονο προβληματισμό. Ένα αφήγημα γεμάτο μνήμες αγαπημένες, γεγονότα, εικόνες, χρώματα, ήχους και συναισθήματα λίγο πριν τα αλώσει ο πολιτισμός και η τεχνολογία. Ένα σιγοψιθύρισμα συγγραφικό για να μην ξεχνούν οι μεγάλοι και να θυμούνται οι νέοι… μια πολύτιμη παρακαταθήκη για όλους.
Αποσπάσματα διάβασαν:
Ο Γιώργος Παππάς - Πρόεδρος Οικονομικού Επιμελητηρίου Βορειοδυτικής Πελοποννήσου και Δυτικής Ελλάδος
Η Νίκη Λέφα – Εκπαιδευτικός
Απόδοση του τραγουδιού ο Γιάννος κι η Παγώνα: Κανταδόροι Santa Maura του Συλλόγου εν Πάτραις Λευκαδίων υπό τη διεύθυνση της Δήμητρας Αψόμωτου  
Χαιρέτησαν:
Ο Βασίλης Χατζηλάμπρου - Περιφερειακός Σύμβουλος, Επικεφαλής Αντίστασης Πολιτών Δυτικής Ελλάδας
Η Αναστασία Τογιοπούλου-Αντιδήμαρχος Πατρέων Πολεοδομικού-Κυκλοφοριακού Σχεδιασμού & Δόμησης Δημοτικής Περιουσίας & Δημοτικών Ενοτήτων Μεσσάτιδας, Παραλίας, Βραχνεΐκων
Ο Βασίλης Αϊβαλής – Mcs Μηχανολόγος & Αεροναυπηγός Μηχανικός, Πρόεδρος Τεχνικού Επιμελητηρίου Ελλάδας / Τμήμα Δυτικής Ελλάδας
Την παρουσίαση συντόνισε ο Σπύρος Γουδέβενος – Εμπορικός Δ/ντής της εφημερίδας Πελοπόννησος 
Πληροφορίες για δημοσιογράφους: 2641.048559, 6937.037399 (συγγραφέα)
